Document ID: 31998R0726

Komisjoni määrus (EÜ) nr 726/98,
31. märts 1998,
millega muudetakse määrust (EÜ) nr 2543/95, millega sätestatakse oliiviõli ekspordilitsentside süsteemi kohaldamise üksikasjalikud erieeskirjad
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. septembri 1966. aasta määrust nr 136/66/EMÜ õli- ja rasvaturu ühise korralduse kehtestamise kohta, [1] viimati muudetud määrusega (EÜ) nr 1581/96, [2] eriti selle artikleid 2 ja 3,
ning arvestades, et:
komisjoni määrusega (EÜ) nr 2543/95 [3] (viimati muudetud määrusega (EÜ) nr 2126/96 [4]) sätestatakse oliiviõli ekspordilitsentside süsteemi kohaldamise üksikasjalikud erieeskirjad; süsteemi toimimise parandamiseks tuleks sätestada üksikasjalikud rakenduseeskirjad toetuse eelkinnituseta litsentside jaoks, eelkõige tagatise määra ning taotluste esitamise ja litsentside väljaandmise ajakava osas; kogemused on näidanud, et tuleks kohandada tagatise suurust ning litsentsitaotluste esitamise ja litsentside väljaandmise tähtaegu; selleks et mitte takistada normaalset eksporti, peaksid meetmed, mis võetakse juhul, kui on oht ületada tavapäraseid müügikoguseid, käsitlema üksnes ekspordilitsentse, millega kaasneb õigus saada toetust; ekspordi paremaks jälgimiseks tuleks täpsustada liikmesriikide esitatav teave;
komisjoni 16. novembri 1988. aasta määruse (EMÜ) nr 3719/88 (millega sätestatakse põllumajandussaaduste ja -toodete impordi- ja ekspordilitsentside ning eelkinnitussertifikaatide süsteemi ühised üksikasjalikud rakenduseeskirjad, [5] viimati muudetud määrusega (EÜ) nr 1404/97 [6]) artikli 5 lõike 1 neljandas taandes sätestatakse, et ekspordi puhul ei nõuta litsentsi, kui tagatis oleks 5 eküüd või vähem; madala väärtusega tagatis ilma toetuseta ekspordi puhul tähendab seda, et suur osa ekspordist võib toimuda ilma litsentsita, mis nõrgendaks järelevalvet asjaomaste koguste üle; selle ohu vältimiseks tuleks kõnealustel juhtudel kohaldada eritingimusi;
käesoleva määrusega ettenähtud meetmed on kooskõlas õli- ja rasvaturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 2543/95 muudetakse järgmiselt.
1. Artikli 2 lõikes 2 asendatakse sõna "11kohaline" sõnaga "12kohaline".
2. Artiklit 2 muudetakse järgmiselt:
1) lõige 3 asendatakse järgmisega:
"3. Ekspordilitsentside tagatis on:
a) 10 eküüd 100 netokilorammi kohta toetuse eelkinnitust sisaldavate litsentside puhul;
b) 1 eküü 100 netokilogrammi kohta muudel juhtudel.";
2) lisatakse järgmine lõige:
"4. Olenemata määruse (EMÜ) nr 3719/88 artikli 5 lõike 1 neljandast taandest, ei nõuta litsentsi kuni 50kilogrammise koguse eksportimisel."
3. Artiklit 3 muudetakse järgmiselt:
1) lõige 1 asendatakse järgmisega:
"1. Toetuse eelkinnitust sisaldavate ekspordilitsentside taotlused tuleb esitada pädevatele asutustele iga nädala teisipäevast neljapäevani. Reedel ja esmaspäeval esitatud taotlusi loetakse esitatuks järgmisel teisipäeval.";
2) lõike 2 esimene lõik asendatakse järgmisega:
"2. Toetuse eelkinnitust sisaldavad ekspordilitsentsid antakse välja lõikes 1 osutatud ajavahemikule järgneva nädala esimesel tööpäeval alates teisipäevast, tingimusel et komisjon ei ole vahepeal võtnud ühtegi lõikes 3 nimetatud erimeedet.";
3) lõike 3 viimane lause asendatakse järgmisega:
"Kõnealuseid meetmeid kohaldatakse toetuse eelkinnitust sisaldavate ekspordilitsentside suhtes ja need võivad varieeruda vastavalt eksporditoetuste jaoks kehtestatud põllumajandustoodete nomenklatuuri tootekoodile.";
4) artikli 3 lõike 5 viimases taandes asendatakse sõna
"esmaspäeva"
sõnaga
"teisipäeva"
ja kõnealusele taandele lisatakse järgmine lause:
"Kui ühtne heakskiiduprotsent, mis on alla 80 %, käsitleb üksnes selliseid litsentse, millega kaasneb õigus saada toetust, võib ettevõtja taotleda, et ülejäänud koguse jaoks antaks samaks tähtajaks välja litsents, millega ei kaasne õigus saada toetust.";
5) lisatakse järgmine lõige:
"6. Toetuse eelkinnituseta ekspordilitsentside taotlused esitatakse pädevatele asutustele igal nädalal esmaspäevast reedeni. Litsentsid antakse välja viivitamata."
4. Artiklit 5 muudetakse järgmiselt:
1) lõike 1 esimeses lauses asendatakse sõna "neljapäeval" sõnaga "reedel"
2) lõike 1 punkt a asendatakse järgmisega:
"a) toetuse eelkinnitust sisaldavate ekspordilitsentside taotlused, mis on esitatud artikli 3 lõike 1 kohaselt teisipäevast neljapäevani";
3) lõike 1 punktis b asendatakse sõnad "eelmisel esmaspäeval" sõnadega "ajavahemikus eelmise nädala reedest asjaomase nädala neljapäevani, loetledes eraldi litsentsid, mis sisaldavad toetuse eelkinnitust, ja litsentsid, mis seda ei sisalda"
4) lõike 2 taanetele eelnev lauseosa asendatakse järgmisega:
"Lõike 1 punktis a osutatud taotluste teatises ja artikli 3 lõike 5 kohaldamise korral lõike 1 punktis b osutatud teavet käsitlevas teatises määratletakse:";
5) lõike 2 kolmanda taande algusesse lisatakse sõnad "vajaduse korral"
6) lõikele 2 lisatakse järgmine lõik:
"Kõnealune teave esitatakse eraldi, kui litsentsid antakse välja toiduabiprogrammide jaoks.";
7) lõike 3 lõppu lisatakse järgmine tekst:
"ja täpsustavad, millisel majandusaastal litsents on välja antud."
5. Lisa B ja D osa asendatakse käesoleva määruse lisas olevate vastavate osadega.
Artikkel 2
Käesolev määrus jõustub seitsmendal päeval pärast selle avaldamist Euroopa Ühenduste Teatajas.
Käesolevat määrust kohaldatakse alates 18. aprillist 1998.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 31. märts 1998

Labels: 3
17